Perenaise esmane ülesanne on Võluri valdkonnast - ta peab looma nähtamatut ja suutma seda pikaajaliselt hoida. Perenaine teeb majast/korterist kodu. Kodu pole mitte ainult kardinad, küünlad ja mööbel, vaid midagi palju enamat. Naine täidab kodu energiaga, mida ei saa kuidagi katsuda, mida ei saa pisidetailide (millele mehelikkusel tavaliselt silma ei jagu) - kaunistuste ja lillede - arvele kirjutada.
Hea Perenaine täidab kodu armastusega. Võta siis kinni, mis see on - puhtus, hea lõhn, korras toad, maitsekalt paigutatud mööbel? Ei, ei, see on mingi eriline tabamatu asi - nagu Armastaja fluidum, ainult, et perenaisekäsi oskab fluidumi laiali laotada aeg-ruumi teljel, mähkides sellesse ka iseenda ning oma suhted.
Hea Perenaine loob enda ümber Armastuse Ruumi. Kuidas seda mõista?
Seda teemat uurides avastasin Anatoli Nekrassovi ("Emaarmastus" Pegasus 2006) suurepärase teooria Armastuse Ruumist. Selle asemel, et ise uut definitsiooni välja mõelda, kuidas suhet kooshoidvat erilist fluidumi nimetada, viitan Nekrassovi poolt kirjeldatud mõistele. Tahan Sulle, hea Perenaine, tutvustada lühidalt selle tarmuka Vene psühholoogi teooriat ja Armastuse Ruumi kontseptsiooni.
Kui kokku saavad ennast väärtustavad, austavad ning armastavad naine ja mees, moodustavad nad paari ja nende ümber tekib Armastuse Ruum. Nad on teineteisele kõige tähtsamad, nad hoolivad üksteise vajadustest, toetuvad teineteisele, ent kõige aluseks on siiski see, et kumbki suudab ka ise endast hoolida ja ise "püsti seista".
Paar loob kodu, koju sünnivad lapsed, seal külastavad meest ja naist nende vanemad, kodunt minnakse tööle, tegeletakse hobidega, sõpradega ja kõige muuga. Just selles järjekorras.
1. Naine ja mees
2. Kodu
3. Lapsed
4. Vanemad, suguvõsa
5. Töö
6. Hobid, sõbrad.
Selle väärtussüsteemi järgi sünnivad lapsed Armastuse Ruumi ja näevad juba siis, kui veel kaelgi ei kanna, oma vanemate kokkuhoidmist ja armastust. Selline ruum on parim pesa kasvamiseks, usub Nekrassov. Soovitan Sul Nekrassovi "Emaarmastust" lugeda, minu jaoks oli see silmiavav kogemus. Isegi kui Sa kõige selles kirjutatuga ei nõustu, annab see kindlasti piisavat mõtlemisainet. Aga jätame nüüd Nekrassovi teooria ja lähme omasoodu edasi.
Kui inimene on vallaline, siis saab ta lubada tõsta enda kõrvale partneri asemele vastavalt soovile nii töö, hobid kui sõbrad ja luua nendega oma Armastuse Ruum. Armastuse Ruum on üks vägev paik - see annab reeglina nii palju energiat, et sealt võrsunud tegevused/suhted kipuvad õnnestuma.
Kui aga püsisuhtes inimene tahab Armastuse Ruumi paigutada partneri ette midagi/kedagi muud, on varsti kuri karjas.
Laste ülesanne Armastuse Ruumis kasvades on pikkamööda iseseisvuda. Kaheksateistkümnendaks eluaastaks peaks noor olema võimeline ise endaga hakkama saama. See tähendab ju ka seda, et vanemad peavad last järjest vähem kontrollima, laskma teda vabaks, et ta saaks Armastuse Ruumist lennata välja ja luua oma Armastuse Ruum endale meelepäraste tegevuste ja inimestega.
Kuidas aga päriselus asjalood tihti on? Armastuse Ruumi õnnistav oreool ei ümbritse sugugi mitte iga paari.
Väga tihti moodustab ema oma vastsündinud lapsega Armastuse Ruumi. Neil kahel on seal õndsuses imearmas olla, nii võib veeta aastaid. Mida kehvem on paari omavaheline suhe, seda suurema tõenäosusega tekib ema ja beebi vahel läbitungimatu Armastuse Ruum - lõpuks ometi on naisel, keda tingimusteta armastada ja keegi, kes vajab teda nii päeval kui öösel. Milline õnn!
Kui üksik naine saab lapse, võivad nad selles nirvaanalaadses seisundis püsida aastaid ja kedagi see ei häiri. Tavaliselt sünnib laps siiski paari juurde ning just lapse sündides hakkab paarisuhe paljudel kiiva kiskuma. Miks? Sest mees jääb Armastuse Ruumist välja.
Kui üks vanem loob lapse, töö või hobiga oma Armastuse Ruumi, tunneb teine partner end väljajäetuna ning ta kas iseseisvub või muutub kurvaks ja kibedaks. Teame ju kõik juhtumeid, kus mees pühendab oma tööle kogu aja ja energia või käib ta golfi mängimas/rallit sõitmas/sõpradega väljas ning naine ootab nukralt või tigedalt kodus. Õnnelikul juhul on naisel omad iseseisvad tegevused.
Sama juhtub mehega, kui naine pühendab end jäägitult lapsele ja unustab mehe sootuks. Mehel ei jäägi muud üle kui iseseisvuda. Ainult et temal ei kulu kaheksateist aastat, kuni ta õpib iseseisvalt sööma, riietuma ja leiab endale meelepärase(d) kaaslase(d). Armastuse Ruumist välja jäänud mees iseseisvub üllatavalt kiiresti.